1. ความผันผวนของเศรษฐกิจทั้งภายในและต่างประเทศ

จากสถานการณ์ของเศรษฐกิจโลกในปัจจุบัน โดยเฉพาะที่เกิดขึ้นกับสหรัฐฯ และทางยุโรป
ทำให้สถานภาพทางเศรษฐกิจของโลกชะลอตัวอย่างรุนแรง
ประเทศไทยคงยากที่จะหลีกเลี่ยงผลกระทบนี้ได้ ซึ่งผลกระทบนี้ทำให้บริษัทในหลายๆ
อุตสาหกรรมมีการชะลอหรือลดขนาดการลงทุนลง
ทำให้ปริมาณความต้องการการใช้เหล็กมีแนวโน้มลดลง
ซึ่งจะทำให้เกิดการแข่งขันที่รุนแรงเพิ่มมากขึ้น
จึงทำให้บริษัทควรที่จะต้องมีความสามารถจะปรับเปลี่ยนเพื่อตอบสนองการเปลี่ยนแปลงที่อาจเกิดขึ้นในอนาคตได้อย่างรวดเร็ว

เนื่องจากทางบริษัทมีจุดเด่นในเรื่องของความหลากหลายของสินค้า
ซึ่งจุดนี้ทำให้ทางบริษัทสามารถเจาะกลุ่มลูกค้าได้หลากหลาย
และสามารถขยายการผลิตเพื่อตอบสนองความต้องการที่หลากหลายจากลูกค้า
ซึ่งถือเป็นข้อได้เปรียบหากเปรียบเทียบกับบริษัทที่มีการผลิตสินค้าเฉพาะกลุ่ม
จากจุดนี้แสดงให้เห็นว่าทางบริษัทมีความยืดหยุ่นในการดำเนินงานเพื่อสามารถรองรับการเปลี่ยนแปลงและตอบสนองความต้องการของตลาดได้อย่างรวดเร็ว

2. ความไม่มั่นคงทางการเมืองภายในประเทศ

ความไม่มั่นคงทางการเมืองภายในประเทศส่งผลกระทบโดยตรงกับการลงทุนภายในประเทศ
หากการเมืองภายในประเทศเกิดความขัดแย้งหรือความรุนแรงจะส่งผลกระทบต่อระดับความมั่นใจของนักลงทุน
ซึ่งส่งผลถึงระดับการลงทุนที่จะชะลอตัวหรือลดขนาดการลงทุนลง ในทางตรงกับข้าม
หากสภาวะทางการเมืองของประเทศมีความมั่นคง จะเสริมสร้างความน่าเชื่อถือให้แก่นักลงทุน
อีกทั้งทางรัฐบาลยังสามารถกระตุ้นการลงทุนในโครงการของภาครัฐ
ซึ่งเป็นการเพิ่มอุปสงค์ภายในประเทศ

3. ความผันผวนของราคาเหล็กในตลาดโลก

วัตถุดิบหลักของบริษัท คือแผ่นเหล็ก
ซึ่งราคาของผลิตภัณฑ์ของบริษัทจะมีแนวโน้มเปลี่ยนแปลงไปในทิศทางเดียวกันกับราคาเหล็กโลก
ความเสี่ยงของบริษัทมีผลจากการเปลี่ยนแปลงของราคาเหล็กซึ่งสามารถเกิดผลกระทบทั้งเชิงบวกและเชิงลบกับบริษัท
นอกจากนี้ หากราคาเหล็กมีการปรับตัวลงอย่างรุนแรง
อาจเกิดความเสี่ยงจากการด้อยค่าของวัตถุดิบ
ทั้งนี้ทางบริษัทมีการกำหนดนโยบายในการบริหารสินค้าคงคลัง เพื่อพัฒนา, ศึกษา, วิเคราะห์, และ
กำหนดปริมาณการเก็บสินค้าที่เหมาะสมในแต่ละช่วงเวลา
ซึ่งทำให้บริษัทสามารถปรับตัวเพื่อรองรับการเปลี่ยนแปลงได้อย่างรวดเร็ว

4. ความเสี่ยงทางด้านอัตราแลกเปลี่ยน

เนื่องจากบริษัทมีการนำเข้าแผ่นเหล็กรีดร้อนบางส่วนจากต่างประเทศ
รวมถึงมีการส่งออกผลิตภัณฑ์ไปขายในต่างประเทศ
ส่งผลให้บริษัทเกิดความเสี่ยงจากการเปลี่ยนเปลงของอัตราแลกเปลี่ยน แต่อย่างไรก็ตาม
ทางบริษัทกำหนดสกุลเงินในการทำการค้าเป็นเงินเหรียญสหรัฐทั้งหมด
และการนำเข้าส่วนใหญ่สำหรับการผลิตเพื่อส่งออก
จึงถือเป็นการป้องกันความเสี่ยงจากอัตราแลกเปลี่ยนโดยธรรมชาติ (Natural Hedge)

5. ความเสี่ยงจากการเคลื่อนไหวของอัตราดอกเบี้ย

จากสภาวะการณ์ในปัจจุบัน ที่สภาพเศรษฐกิจมีความไม่แน่นอน
อาจทำให้อัตราดอกเบี้ยเปลี่ยนแปลงอย่างมีนัยสำคัญ ซึ่งอาจมีผลกระทบทั้งทางบวกและทางลบ
ซึ่งทางบริษัทได้ทำการติดตามการเคลื่อนไหวอย่างใกล้ชิด
อีกทั้งหนี้สินของบริษัทส่วนใหญ่เป็นหนี้สินระยะสั้นสำหรับซื้อวัตถุดิบ จึงทำให้ความเสี่ยงมีไม่สูงมาก

6. ความเสี่ยงจากการมีผู้ถือหุ้นรายใหญ่

ณ วันที่ 6 มกราคม 2552 บริษัท ตั้งหมงเส็ง โฮลดิ้ง จำกัด และกลุ่มผู้ถือหุ้น
ถือหุ้นในบริษัทคิดเป็นร้อยละ 70.77 ของจำนวนหุ้นที่จำหน่ายได้แล้วทั้งหมด
ซึ่งอาจทำให้สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้